**Rekategorizacija privatnog smještaja**

Rekategorizacija privatnog smještaja podrazumijeva usklađivanje s novim Pravilnikom o razvrstavanju i kategorizaciji objekata u kojima se pružaju ugostiteljske usluge u domaćinstvu.

Na temelju Zakona o izmjenama i dopuni Zakona o ugostiteljskoj djelatnosti (NN 126/2021) od 12. studenoga 2021. ugostitelji, iznajmljivači i nositelji ili članovi obiteljskog poljoprivrednog gospodarstva koji posluju temeljem privremenih rješenja nastavljaju obavljati ugostiteljsku djelatnost, odnosno pružati ugostiteljske usluge, do 31. prosinca 2024.

Dakle, **valjanost svih privremenih rješenja produljena je do 31. prosinca 2024., te nije potrebno poduzimati nikakve radnje u svrhu produljenja istih.**

Ovisno o datumu kada se ishodilo Rješenje o kategorizaciji, neki iznajmljivači će morati u postupak rekategorizacije i prilagoditi svoju smještajnu ponudu novim pravilnicima o razvrstavanju i novim minimalnim uvjetima. Zbog pandemije rokovi za rekategorizaciju smještaja su produženi.

**Iznajmljivači koji žele zadržati pravo na isticanje oznake za kategoriju na objektu (zvjezdice), a imaju rješenje o odobrenju izdano do 1. rujna 2007. godine (ili pružaju usluge temeljem rješenja izdanog povodom zahtjeva podnesenog prije 01. rujna 2007. godine) trebaju podnijeti zahtjev za izdavanje novog rješenja.**

**Rokovi za rekategorizaciju smještajnih jedinica:**

* rješenje o odobrenju ishođeno od 15.08.1995. – 31.12.2000. – rok je do 08.04.2022.
* rješenje o odobrenju ishođeno od 01.01.2001. – 31.12.2004. – rok je do 08.04.2023.
* rješenje o odobrenju ishođeno do 01.01.2005. – 01.09.2007. – rok je do 08.04.2024.

Da pojasnimo, iznajmljivači koji imaju riješenje o kategorizaciji prije 31.12.2000.g. imaju rok do 08.04.2022.g. da podnesu zahtjev za rekategorizaciju.

Za rekategorizaciju se podnosi zahtjev sa taksom i preslikom osobne iskaznice, te se obavlja očevid. Iznajmljivači nisu dužni obaviti rekategorizaciju, ali ukoliko se to ne napravi, gubi se pravo na \* (zvijezdice) i isticanje kategorije.

[Zakon o izmjenama i dopuni Zakona o ugostiteljskoj djelatnosti](https://narodne-novine.nn.hr/clanci/sluzbeni/full/2020_04_42_888.html)